## Uredba o izmjenama i dopuni Uredbe o unutarnjem ustrojstvu Državne komisije za kontrolu postupaka javne nabave

### NN 145/2014 (8.12.2014.), Uredba o izmjenama i dopuni Uredbe o unutarnjem ustrojstvu Državne komisije za kontrolu postupaka javne nabave

VLADA REPUBLIKE HRVATSKE

2711

Na temelju članka 5. stavka 2. Zakona o Državnoj komisiji za kontrolu postupaka javne nabave (»Narodne novine«, br. 18/2013, 127/2013 i 74/2014), Vlada Republike Hrvatske je na sjednici održanoj 4. prosinca 2014. godine donijela

UREDBU

O IZMJENAMA I DOPUNI UREDBE O UNUTARNJEM USTROJSTVU DRŽAVNE KOMISIJE ZA KONTROLU POSTUPAKA JAVNE NABAVE

Članak 1.

U Uredbi o unutarnjem ustrojstvu Državne komisije za kontrolu postupaka javne nabave (»Narodne novine«, broj 84/2013), u članku 2. stavku 2. točke 2. i 3. mijenjaju se i glase:

»2. Stručna služba za rješavanje u žalbenim postupcima

3. Stručna služba za praćenje prakse i postupanje u sudskim postupcima.«.

Članak 2.

U članku 3. stavku 2. riječi: »sukladno Pravilniku o unutarnjem redu« brišu se.

Članak 3.

U članku 4. stavku 2. riječi: »sukladno Pravilniku o unutarnjem redu« brišu se.

Članak 4.

Naslov iznad članka 7. i članak 7. mijenjaju se i glase:

»2. Stručna služba za rješavanje u žalbenim postupcima

Članak 7.

Stručna služba za rješavanje u žalbenim postupcima prikuplja podatke i dokaze radi utvrđivanja procesnih pretpostavki za izjavljivanje žalbi te činjeničnog stanja u vezi sa žalbenim predmetima, izvještava vijeća o utvrđenim činjenicama i okolnostima u žalbenim predmetima, izrađuje odluke donesene na sjednicama vijeća, priprema podatke za godišnje izvješće o radu Državne komisije, te obavlja ostale poslove po nalogu predsjednika.«.

Članak 5.

Naslov iznad članka 8. i članak 8. mijenjaju se i glase:

»3. Stručna služba za praćenje prakse i postupanje u sudskim postupcima

Članak 8.

Stručna služba za praćenje prakse i postupanje u sudskim postupcima prati pravna shvaćanja i opća stajališta za osiguranje jedinstvene primjene zakona i ravnopravnosti, te jednakost pred zakonom, sudjeluje u pripremi nacrta pravnih shvaćanja i drugih materijala za sjednice Državne komisije, evidentira odluke od pravne važnosti (zbirka odluka), evidentira opća stajališta (načelne odluke) u pitanjima prakse, odabire odluke za objavljivanje u publikacijama prakse, prati i proučava sudsku praksu, obavlja radnje potrebne za zastupanje Državne komisije u postupcima pred sudovima, obavlja poslove međunarodne suradnje s nadležnim tijelima i drugim subjektima u inozemstvu, te ostale poslove po nalogu predsjednika.«.

Članak 6.

U članku 9. iza stavka 2. dodaje se stavak 3. koji glasi:

»(3) Žalbeni predmeti u vezi s postupcima javne nabave koji se odnose na projekte vezane uz financiranje iz fondova Europske unije, odnosno nabave koje se u cijelosti ili u dijelu financiraju sredstvima Europske unije, smatraju se žurnim postupcima.«.

Članak 7.

U članku 12. stavak 2. mijenja se i glasi:

»(2) Radom stručnih službi upravljaju voditelji službi, koji su za svoj rad odgovorni predsjedniku.«.

Stavci 4. i 5. brišu se.

Dosadašnji stavak 6. postaje stavak 4.

Članak 8.

Okvirni broj potrebnih članova i državnih službenika u Državnoj komisiji prikazan u tablici koja je sastavni dio Uredbe o unutarnjem ustrojstvu Državne komisije za kontrolu postupaka javne nabave (»Narodne novine«, broj 84/2013), zamjenjuje se Okvirnim brojem potrebnih članova i državnih službenika Državne komisije koji je sadržan u tablici tiskanoj u prilogu ove Uredbe i čini sastavni dio Uredbe.

Članak 9.

Predsjednik Državne komisije, uz prethodnu suglasnost središnjeg tijela državne uprave nadležnog za službeničke odnose, uskladit će Pravilnik o unutarnjem redu Državne komisije s odredbama ove Uredbe u roku 30 dana od dana njezina stupanja na snagu.

Članak 10.

Ova Uredba stupa na snagu osmoga dana od dana objave u »Narodnim novinama«.

Klasa: 022-03/14-03/124

Urbroj: 50301-05/05-14-2

Zagreb, 4. prosinca 2014.

Predsjednik

Zoran Milanović, v. r.

OKVIRNI BROJ ČLANOVA I DRŽAVNIH SLUŽBENIKA DRŽAVNE KOMISIJE ZA KONTROLU POSTUPAKA JAVNE NABAVE

|  |  |
| --- | --- |
| Državna komisija | Broj članova i državnih službenika |
| PREDSJEDNIK DRŽAVNE KOMISIJE | 1 |
| ZAMJENICI PREDSJEDNIKA DRŽAVNE KOMISIJE | 2 |
| OSTALI ČLANOVI DRŽAVNE KOMISIJE | 6 |
| Ukupno članova Državne komisije | 9 |
| 1. TAJNIŠTVO | 5 |
| 1.1. PODODSJEK PISARNICA | 4 |
| Tajništvo – ukupno | 9 |
| 2. STRUČNA SLUŽBA ZA RJEŠAVANJE U ŽALBENIM POSTUPCIMA | 22 |
| 3. STRUČNA SLUŽBA ZA PRAĆENJE PRAKSE  I POSTUPANJE U SUDSKIM POSTUPCIMA | 8 |
| Stručne službe – ukupno | 39 |
| DRŽAVNA KOMISIJA ZA KONTROLU POSTUPAKA JAVNE NABAVE – UKUPNO | 48 |

145 08.12.2014 Uredba o izmjenama i dopuni Uredbe o unutarnjem ustrojstvu Državne komisije za kontrolu postupaka javne nabave

Uredba, NN 145/2014-2711